בס"ד, חול המועד פסח תשפ"ה

מכות דף י', גואל הדם

**א. "ערי מקלט"**

1. **במדבר ל"ה י"ב:** "וְהָיוּ לָכֶם הֶעָרִים לְמִקְלָט מִגֹּאֵל וְלֹא יָמוּת הָרֹצֵחַ עַד עָמְדוֹ לִפְנֵי הָעֵדָה לַמִּשְׁפָּט".
2. **מהרש"א מכות, דף י':** "...ונזדמן לפונדק א' שהרג בשוגג ע"י עדים עד שהוצרך ליגלות. וק"ק דמשמע מזה שהרג בשוגג בלא עדים שהוצרך ליגלות ולא ידענו על מה דהא הגלות לערי מקלט אינו רק מפני גואל הדם שיהרגנו, ואם אין עדים בדבר היאך יהרגנו הגואל?! ואפשר לומר אם הוא מודה בדבר או שיתוודע הדבר ע"י קרובים ופסולים שפטור הגואל אם יהרגנו ודו"ק".
3. **חזון אי"ש חושן משפט, י"ג:** "והנה הרבה אופנים יש דישיבת הרוצח בעיר מקלט מצוה, ואין בישיבה זו משום הגנה מפני גואל הדם, כגון מצות קבורתו בעיר מקלט".

**ב. גואל הדם ברוצח במזיד**

1. **במדבר ל"ה:** "(טז) וְאִם בִּכְלִי בַרְזֶל הִכָּהוּ וַיָּמֹת רֹצֵחַ הוּא מוֹת יוּמַת הָרֹצֵחַ: (יז) וְאִם בְּאֶבֶן יָד אֲשֶׁר יָמוּת בָּהּ הִכָּהוּ וַיָּמֹת רֹצֵחַ הוּא מוֹת יוּמַת הָרֹצֵחַ: (יח) אוֹ בִּכְלִי עֵץ יָד אֲשֶׁר יָמוּת בּוֹ הִכָּהוּ וַיָּמֹת רֹצֵחַ הוּא מוֹת יוּמַת הָרֹצֵחַ: (יט) גֹּאֵל הַדָּם הוּא יָמִית אֶת הָרֹצֵחַ בְּפִגְעוֹ בוֹ הוּא יְמִתֶנּוּ: (כ) וְאִם בְּשִׂנְאָה יֶהְדָּפֶנּוּ אוֹ הִשְׁלִיךְ עָלָיו בִּצְדִיָּה וַיָּמֹת: (כא) אוֹ בְאֵיבָה הִכָּהוּ בְיָדוֹ וַיָּמֹת מוֹת יוּמַת הַמַּכֶּה רֹצֵחַ הוּא גֹּאֵל הַדָּם יָמִית אֶת הָרֹצֵחַ בְּפִגְעוֹ בוֹ".
2. **סנהדרין, דף מ"ה:** "דתניא "גאל הדם ימית את הרצח" - מצוה בגואל הדם. ומניין שאם אין לו גואל שבית דין מעמידין לו גואל? שנאמר: "בפגעו בו" - מכל מקום".
3. **חידושי הר"ן שם:** "שגואל הדם יטעון טענותיו בפני בית דין על שראוי להמיתו ... וגם כן כששפטו בית הדין את הרוצח למות - מצוה ביד גואל הדם להמיתו, שישפוך עליו חמתו".
4. **רמב"ם הלכות רוצח ושמירת הנפש, פרק א' הלכה ב':** "ואם רצח בזדון בפני עדים מיתתו בסייף ... מצוה ביד גואל הדם, שנאמר: "גואל הדם הוא ימית את הרוצח". וכל הראוי לירושה הוא גואל הדם. לא רצה גואל הדם, או שלא היה יכול להמיתו, או שאין לו גואל דם - בית דין ממיתין את הרוצח בסייף".
5. **רמב"ן, "שכחת העשין":** "מצוה י"ג שנצטוינו בענין הרוצח אחרי שנתחייב מיתה בבית דין שיבקשנו גואל הדם וירדוף אחריו וינקום נקמתו ממנו שיביא אותו לבית דין ויומת כמשפטו או שירצח אותו הגואל אם לא יוכל לו בית דין. ואם אין לו גואל דם שיעמידו לו ב"ד אדם ממונה מהם לרדוף אחריו ולהיות גואל דמי הנרצח ... ובששי מסנהדרין אמרו: גואל הדם הוא ימית את הרוצח - מצוה ביד גואל הדם".
6. **מגילת אסתר שם:** "ונראה לי שמה שלא מנאה הרב הוא לפי שחיוב הריגת גואל הדם את הרוצח הוא אחד מדיקדוקי מצות הריגת הרוצח המוטלת על הבית דין, כי המצוה היא שידונו אותו למיתה ויהרגוהו, ועל ידי מי - על ידי גואל הדם ... וכבר השריש לנו הרב בשורש ז' שאין למנות דקדוקי המצוה".
7. **הרב ד"ר איתמר ורהפטיג, "גואל הדם", בתוך: תחומין כרך י"א:** "מן המפורסמות הוא כי מערכת המשפט נוצרה בעבר הקדום - בין היתר, אם לא בעיקר - כדי להלחם בתופעה של משפט פרטי. לא נכון הוא כי צד לסכסוך יעשה דין לעצמו בריבו עם בעל דינו. במצב כזה אין הצדק שולט, כי אם הכח. אלא הצבור, באמצעות בית משפט, כגוף אוביקטיבי, ידון ויכריע בסכסוך שבא לפניו. בתחום הפלילי בולט גם האלמנט של פגיעה בכלל - ערעור יסודות החברה - אם נרשה כי כל נפגע, או מי סבור שנפגע, יטול החוק לידיו. מכאן תפקיד זקני העדה, בתי משפט למיניהם, להציל עשוק מיד עושקו, ואת החברה מיד המסכנים קיומה. יתר על כן: התחום הפלילי הפך - בדרך כלל - לנושא ציבורי בלבד, שהנפגע כמעט ואינו תופס בו מקום. פרשת "גואל הדם" לכאורה סותרת רעיון זה, באפשרה משפט פרטי ... הקושי הגדול מתעורר כאשר גואל הדם פועל לבדו, ללא בית דין. כאן, לכאורה, מאפשרת התורה משפט פרטי. מבחינה זו יש הרואים את "גואל הדם" כשריד של משפט קדום, שעדיין נוהג בחברות פרימיטיביות מזרחיות, אך החברה הנאורה נערה ידיה ממנו. מודה אני, כי בגשתי לחקר הנושא הציקה לי בעיה זו, ומי יודע אם לא השפיעה על הנתוח והמסקנות. אולם בכפוף לזהירות זו, שאני דורש מעצמי, לא אמנע מלומר דברים בנושא".

**ג. גואל הדם ברוצח בשוגג**

1. **במדבר ל"ה:** "(כב) וְאִם בְּפֶתַע בְּלֹא אֵיבָה הֲדָפוֹ אוֹ הִשְׁלִיךְ עָלָיו כָּל כְּלִי בְּלֹא צְדִיָּה: (כג) אוֹ בְכָל אֶבֶן אֲשֶׁר יָמוּת בָּהּ בְּלֹא רְאוֹת וַיַּפֵּל עָלָיו וַיָּמֹת וְהוּא לֹא אוֹיֵב לוֹ וְלֹא מְבַקֵּשׁ רָעָתוֹ: (כד) וְשָׁפְטוּ הָעֵדָה בֵּין הַמַּכֶּה וּבֵין גֹּאֵל הַדָּם עַל הַמִּשְׁפָּטִים הָאֵלֶּה: (כה) וְהִצִּילוּ הָעֵדָה אֶת הָרֹצֵחַ מִיַּד גֹּאֵל הַדָּם וְהֵשִׁיבוּ אֹתוֹ הָעֵדָה אֶל עִיר מִקְלָטוֹ אֲשֶׁר נָס שָׁמָּה וְיָשַׁב בָּהּ עַד מוֹת הַכֹּהֵן הַגָּדֹל אֲשֶׁר מָשַׁח אֹתוֹ בְּשֶׁמֶן הַקֹּדֶשׁ:".
2. **דברים י"ט ו':** "פֶּן יִרְדֹּף גֹּאֵל הַדָּם אַחֲרֵי הָרֹצֵחַ כִּי יֵחַם לְבָבוֹ וְהִשִּׂיגוֹ כִּי יִרְבֶּה הַדֶּרֶךְ וְהִכָּהוּ נָפֶשׁ וְלוֹ אֵין מִשְׁפַּט מָוֶת כִּי לֹא שֹׂנֵא הוּא לוֹ מִתְּמוֹל שִׁלְשׁוֹם".
3. **מכות, דף י' עמוד ב':** "תנן: מוסרין לו שני ת"ח, שמא יהרגנו בדרך וידברו אליו ... כדתניא: ... אומרים לו: אל תנהג בו מנהג שופכי דמים, בשגגה בא מעשה לידו; ר"מ אומר: הוא מדבר ע"י עצמו, שנאמר: "וזה דבר הרוצח"; אמרו לו: הרבה שליחות עושה".
4. **מכות, דף י' עמוד ב':** "אמר רב הונא: רוצח שגלה לעיר מקלט, ומצאו גואל הדם והרגו – פטור ... קסבר: ולו אין משפט מות, בגואל הדם הוא דכתיב".
5. **חידוש הריטב"א שם:** "פירש רש"י ז"ל שמצאו בדרך הליכתו, והכי מוכח קרא דדריש מיניה דכתיב כי ירבה הדרך".
6. **רמב"ם רוצח ושמירת הנפש, ה' ט'-י':** "רוצח בשגגה שהרגו גואל הדם חוץ לתחום עיר מקלטו פטור שנ' ולו אין משפט מות. אחד ההורגו בדרך קודם שיכנס לעיר מקלטו או שהרגו בחזירתו עם השנים ששומרין אותו".
7. **קצות החושן, סימן ב' ס"ק א':** "כתב באורים, שאין רשות ביד גואל הדם להרוג רק אחר שנגמר דינו בבית דין ...

וליתיה ... הרי מבואר דכל שהיה מזיד אע"פ שלא נגמר דינו בב"ד להריגה רשות ביד גואל הדם להורגו דהא שלא בכוונה או שלא בהתראה ודאי ליכא גמר דין ...

אלא דבזמן הזה יש להסתפק אי שייך דינא דגואל הדם ... וצ"ע".

1. **שו"ת חוות יאיר קמ"ו:** "שני בחורי חמד בארץ רוסיא נתקוטטו זה עם זה ושלף אחד מהם סכינו בכעסו ותחבו בלב חבירו ומת וברח הרוצח לארץ אחרת ... ומ"ש המערער שהיה רשות לגואל הדם למסרו למלכות לא ברירא לן משני טעמים: הא' דאפילו אם נאמר שהתורה נתנה רשות לגואל הדם להרגו ע"י כי יחם לבבו ורדיפתו אחריו ומעתה ה"ל דין תורה ובמשפט סנהדרין, לא ניתן לו רשות למסרו למלכות ... שנית יש להסתפק אם ניתן רשות לגואל הדם באופן שאם ישאל נאמר לו מותר דאפשר דנהי דאם הרגו גואל הדם אינו נהרג הגואל עליו מ"מ לא ניתן לו רשות לכתחילה להרגו ... מיהו נראה דבזמן הזה דבטלו ד"נ אפילו הורג במזיד לא יפה כחו של ג"ה מכח סנהדרין וכל בתי דיני ישראל".
2. **במדבר, פרק ל"ה:** "(כו) וְאִם יָצֹא יֵצֵא הָרֹצֵחַ אֶת גְּבוּל עִיר מִקְלָטוֹ אֲשֶׁר יָנוּס שָׁמָּה: (כז) וּמָצָא אֹתוֹ גֹּאֵל הַדָּם מִחוּץ לִגְבוּל עִיר מִקְלָטוֹ וְרָצַח גֹּאֵל הַדָּם אֶת הָרֹצֵחַ אֵין לוֹ דָּם: (כח) כִּי בְעִיר מִקְלָטוֹ יֵשֵׁב עַד מוֹת הַכֹּהֵן הַגָּדֹל וְאַחֲרֵי מוֹת הַכֹּהֵן הַגָּדֹל יָשׁוּב הָרֹצֵחַ אֶל אֶרֶץ אֲחֻזָּתוֹ".
3. **משנה מכות, דף י"א עמוד ב':** "רוצח שיצא חוץ לתחום ומצאו גואל הדם - רבי יוסי הגלילי אומר: מצוה ביד גואל הדם, ורשות ביד כל אדם; רבי עקיבא אומר: רשות ביד גואל הדם, וכל אדם חייבין עליו".
4. **רמב"ם שם:** נכנס לעיר מקלטו ויצא חוץ לתחומה בזדון הרי זה התיר עצמו למיתה ורשות לגואל הדם להרגו ואם הרגו כל אדם אין חייבין עליו שנאמר "אין לו דם".
5. **חידושי הגרי"ז הלוי, הלכות רוצח ושמירת הנפש, פרק א' הלכה י"ג:** "דבאמת שני דינים נאמרו ברוצח שיצא חוץ לעיר מלקטו: חדא הדין של גואל הדם לר' יוסי הגלילי למצוה ולר' עקיבא לרשות ... ודין זה נוהג רק בגואל הדם; והדין דאין לו דם הנאמר בסיפא דקרא הוא דין בפני עצמו, והוא דין הנאמר על עצמו של הרוצח דחלה בו תורת "אין לו דם" ואין חייבין על רציחתו, ודין זה אינו שייך דווקא לגואל הדם כי אם דעיקר דינו הוא חלות דין בגופו של הרוצח דדין תורת אין לו דם עליה ... ומקור דבר זה נראה הוא מהא דאיתא בספרי ופסיקתא זוטרתא הביא הגירסה "אין לו דם אפילו בכל אדם", והן הן דברי הרמב"ם דהא דכל אדם אין חייבין עליו הוא דין בפני עצמו מקרא דאין לו דם".
6. **יד המלך הלכות רוצח ושמירת הנפש פרק ה' הלכה ט':** "ונסתפקתי בגואל הדם שעשה שליח לאדם אחר להרוג את הרוצח חוץ לעיר מקלטו אם מותר לשליח זה לעשות שליחותו ולהרגו לכתחילה, ומשום דשלוחו של אדם כמותו, וכמו דהגואל הדם רשות בידו להרגו לכתחילה כמו כן הרשות לכתחילה ביד שליחו".

**ד. "גדולה נקמה" - גאולת הדם וגאולה האדמה**

1. **ויקרא, פרק י"ט:** "לֹא תִקֹּם וְלֹא תִטֹּר אֶת בְּנֵי עַמֶּךָ".
2. **ברכות, דף ל"ג (סנהדרין דף צ"ב):** "מתקיף לה רב אחא קרחינאה: אלא מעתה, גדולה נקמה שנתנה בין שתי אותיות שנאמר: אל נקמות ה'! - אמר ליה: אין, במילתה מיהא גדולה היא. והיינו דאמר עולא: שתי נקמות הללו למה? אחת לטובה ואחת לרעה, לטובה - דכתיב: הופיע מהר פארן, לרעה - דכתיב: אל נקמות ה' אל נקמות הופיע".
3. **משנה ברורה, סוף סימן ש"ו:** "כתב כנה"ג דללכת חוץ לתחום בשבת לנקום נקמת אביו מרוצחים מותר. ותמה עליו המג"א וש"א דהא לא עדיף משאר צורך מצוה דאסור לילך חוץ לתחום עבורה".
4. **שו"ת אגרות משה, אורח חיים ה' י"ח:** "ומה שכתב ללכת חוץ לתחום לנקום נקמת אביו, פלא. וכי היכן מצינו שיש בכלל מצווה לנקום, אף שהוא לכבוד אביו. ואולי כוונתו בדין גואל הדם על שהרג את אביו, למאן דאמר (סנהדרין מ"ה ע"ב) מצווה בגואל הדם, וצע"ג".
5. **במדבר, פרק ל"ה:** "(לג) וְלֹא תַחֲנִיפוּ אֶת הָאָרֶץ אֲשֶׁר אַתֶּם בָּהּ כִּי הַדָּם הוּא יַחֲנִיף אֶת הָאָרֶץ וְלָאָרֶץ לֹא יְכֻפַּר לַדָּם אֲשֶׁר שֻׁפַּךְ בָּהּ כִּי אִם בְּדַם שֹׁפְכוֹ".
6. **רמב"ן שם:** "וענין הטומאה, שתהיה הארץ טמאה ולא ישכון בה כבוד השם בהיות בה דם נקי שלא נתכפר בדם שופכו".
7. **רש"י דברים, פרק י"ט פסוק י"ג:** "לא תחוס עינך - שלא תאמר הראשון כבר נהרג, למה אנו הורגים את זה ונמצאו שני ישראלים הרוגים!".
8. **בראשית, פרק ד':** (י) וַיֹּאמֶר מֶה עָשִׂיתָ קוֹל דְּמֵי אָחִיךָ צֹעֲקִים אֵלַי מִן הָאֲדָמָה: (יא) וְעַתָּה אָרוּר אָתָּה מִן הָאֲדָמָה אֲשֶׁר פָּצְתָה אֶת פִּיהָ לָקַחַת אֶת דְּמֵי אָחִיךָ מִיָּדֶךָ: ... (יד) הֵן גֵּרַשְׁתָּ אֹתִי הַיּוֹם מֵעַל פְּנֵי הָאֲדָמָה וּמִפָּנֶיךָ אֶסָּתֵר וְהָיִיתִי נָע וָנָד בָּאָרֶץ וְהָיָה כָל מֹצְאִי יַהַרְגֵנִי:".
9. **רמב"ן שם:** "והטעם, שלא ינוח לבו ולא ישקוט לעמוד במקום אחד ממנה, אבל יהיה גולה לעולם, כי עונש הרוצחים גלות".
10. **דברים, פרק ל"ב:** "(מא) אִם שַׁנּוֹתִי בְּרַק חַרְבִּי וְתֹאחֵז בְּמִשְׁפָּט יָדִי אָשִׁיב נָקָם לְצָרָי וְלִמְשַׂנְאַי אֲשַׁלֵּם: (מב) אַשְׁכִּיר חִצַּי מִדָּם וְחַרְבִּי תֹּאכַל בָּשָׂר מִדַּם חָלָל וְשִׁבְיָה מֵרֹאשׁ פַּרְעוֹת אוֹיֵב: (מג) הַרְנִינוּ גוֹיִם עַמּוֹ כִּי דַם עֲבָדָיו יִקּוֹם וְנָקָם יָשִׁיב לְצָרָיו וְכִפֶּר אַדְמָתוֹ עַמּוֹ:".
11. **רשב"ם שם:** "וכפר אדמתו עמו - יקנח דם עמו מן האדמה על ידי שפיכת דם אויבים, כדכת' ולארץ לא יכופר בדם אשר שופך בה כי אם בדם שפכו".
12. **הרב ד"ר איתמר ורהפטיג, במאמר הנ"ל:** "ועדיין יש לתור אחר טעמה של הלכה, לא רק בבחינת "דרוש וקבל שכר", שכן לא רק שיש סבורים שהדין אכן נוהג בימינו, אלא גם לחולקים: הרי לכשיבנה במקדש, ב"ב, יחזור הדין בהתאם לאמור לעיל ... לאור זאת עמדנו על כך כי דינו של רוצח איננו בנוי אך ורק על עונש, ובשוגג - חסיון בעיר מקלט מגואל או עיר מקלט כעונש ושיקום (עי' ס' החינוך מצוה תח, תי) אלא גם על רעיון הכפרה, וללא שהדין נוהג למעשה - ללא מקדש - קשה לנו לרדת לסוף ענינו. בהקשר זה אציין לסיום כי יש בתורה הלכות שנראות כביכול מתאימות לזמנן. אדרבה, הן באו לעדן ולווסת נוהג קדום, פרימיטיבי בעינינו ... אולם אנו מאמינים, כי מעבר למימד הזמני יש למצוה גם מימד נצחי, שכן סוף סוף "זאת התורה לא תהא מוחלפת". ודוקא בנ"ד, הרי המצוה היחידה שתתחדש בזמן המשיח היא הוספת ערי מקלט עבור רוצחים (רמב"ם פ"ח מהל' רוצח). מן הראוי היה איפוא, לענ"ד, כי אישי תורה והגות יבהירו ויצהירו כיצד צריכה להראות מדינה של תורה, מדינה של משיח, בעידן המודרני".